Zajac, Pavol, poslanec NR SR (2014-07-10):
Vážený pán predseda Národnej rady, vážené dámy a páni, dovoľte mi, aby som tretíkrát predniesol návrh zákona o tom, aby trestným činom bolo stáčanie tachometrov. Predložený návrh zákona, ktorým sa mení a dopĺňa zákon č. 300/2005 Z. z., predkladám spolu s kolegom Jánom Hudackým. Cieľom návrhu je rozšíriť trestnoprávnu zodpovednosť za neautorizovanú a nedovolenú činnosť falšovania a pozmeňovania počítadiel ubehnutých kilometrov (takzvaných tachometrov) motorových vozidiel. V súčasnosti Trestný zákon obsahuje v rámci skupiny trestných činov proti majetku v § 220 „Falšovanie a pozmeňovanie identifikačných údajov motorových vozidiel“ skutkovú podstatu falšovania a pozmeňovania identifikačných údajov motorových vozidiel. Táto skutková podstata obsahuje však len konanie takých páchateľov, ktorým falšujú alebo pozmeňujú identifikačné číslo motorového vozidla, výrobné číslo motora, výrobný štítok motorového vozidla alebo výrobné číslo súčastí motorového vozidla. Údaje o stave ubehnutých kilometrov na tachometri motorového vozidla nie sú identifikačným údajom motorového vozidla, a preto nie je možné touto skutkovou podstatou postihovať spoločensky nežiaduci stav – neautorizovaný a nedovolený zásah do počítadiel najazdených kilometrov. Podľa neoverených odhadov sa na Slovensku predá 30 až 60 % ojazdených automobilov, ktoré majú zmanipulované údaje svojich tachometrov. Udávajú teda menší počet kilometrov, ako predávané auto v skutočnosti ubehlo. Tento jav môžeme pokojne nazvať masovým. Nie je to nová módna vlna, tachometre sa pretáčali aj v minulosti, ale rozvoj techniky spôsobil tento masový nárast tejto činnosti. Predložený návrh zákona rozširuje skutkovú podstatu trestného činu aj o činnosť falšovania alebo pozmeňovania počítadiel najazdených kilometrov motorových vozidiel. V rámci návrhu zákona môže byť potrestaný aj ten, kto pripravuje takýto trestný čin, pri ktorom vyhotoví, zaobstará sebe alebo postúpi inej osobe počítačové programy, ktorých účelom je spáchanie takéhoto skutku. Tu sa falšovaním rozumie akékoľvek neoprávnené vykonanie zmien, úprav a zásahov do technického zariadenia, takzvané pretáčanie čísiel uvedených ako stav celkovo najazdených kilometrov motorového vozidla, pozmeňovanie znamená vykonávanie akýchkoľvek neautorizovaných a nedovolených zmien na originálnom zariadení počítadla najazdených kilometrov motorových vozidiel, čim sa dosiahne zmena pravdivých údajov stavu celkovo najazdených kilometrov motorového vozidla. Oproti tomu, čo sme tu prednášali v apríli, sme vylepšili tento náš návrh po určitých rokovaniach a pripomienkach o to, aby nedochádzalo k posudzovaniu jedného a rovnakého protiprávneho konania dvoma trestnými činmi (§ 269a „Nekalé obchodné praktiky voči spotrebiteľovi“ a § 220 Falšovanie a pozmeňovanie identifikačných a iných údajov motorového vozidla), čo by inak mohlo spôsobiť právnu nejasnosť a neistotu pri duplicite ustanovenia obdobne podobného trestného činu. Tak § 269a sa navrhuje rozšíriť o nový odsek, ktorý hovorí, že ustanovenie uvedeného paragrafu sa nepoužije, ak bol spáchaný trestný čin falšovania a pozmeňovanie identifikačných a iných údajov motorového vozidla podľa § 220. Navrhovaná právna úprava je v súlade s Ústavou Slovenskej republiky, ďalšími všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Toľko uvedenie návrhu zákona. Ďalšie podrobnosti potom vyjadrím v rozprave, do ktorej sa ako prvý hlásim.